**Likumprojekta “Grozījums Elektronisko dokumentu likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Komisija (turpmāk – EK), saskaņā ar Eiropas Parlamenta un Padomes 2014. gada 23. jūlija regulas (ES) Nr.910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – eIDAS regula) 29. panta 2. punktu, plāno ieviest kvalificētu elektroniskā paraksta radīšanas ierīču standartu identifikācijas numurus attālinātu kvalificētu elektronisko parakstu radīšanas ierīcēm. Ņemot vērā, ka eIDAs regulā noteiktais kvalificētu elektroniskā paraksta radīšanas ierīču standarts šobrīd nav pieņemts, likumprojekts “Grozījums Elektronisko dokumentu likumā” (turpmāk – projekts) satur grozījumu, lai pagarinātu Elektronisko dokumentu likumā (turpmāk – EDL) noteikto pārejas periodu, un nodrošinātu elektroniskā dokumenta, kas parakstīts ar kvalificētu elektroniskā paraksta sertifikātu, ko Latvijā sertificēts uzticams sertifikācijas pakalpojumu sniedzējs izsniedzis parakstītājam, juridisko spēku. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | EDL pārejas noteikumu 6.punkts noteic, ka elektroniskais dokuments, kas parakstīts ar kvalificētu elektroniskā paraksta sertifikātu, ko Latvijā sertificēts uzticams sertifikācijas pakalpojumu sniedzējs izsniedzis parakstītājam laikā no 2016. gada 1. jūlija līdz 2018. gada 30. jūnijam, ir uzskatāms par pašrocīgi parakstītu šā likuma izpratnē. Savukārt, eIDAS regulas 29. panta 2.punkts paredz, ka EK ar īstenošanas aktiem var ieviest kvalificētu elektroniskā paraksta radīšanas ierīču standartu identifikācijas numurus. Atbilstība eIDAS regulas II pielikumā noteiktajām prasībām ir panākta tad, ja kvalificētas elektroniskā paraksta radīšanas ierīces atbilst minētajiem standartiem. Īstenošanas aktus pieņem saskaņā ar pārbaudes procedūru, kas minēta eIDAS regulas 48. panta 2. punktā.Projekts ir nepieciešams, jo Eiropas Savienībā (turpmāk – ES) vēl joprojām nav pieņemti un ieviesti kvalificētu elektroniskā paraksta radīšanas ierīču standartu identifikācijas numuri. Līdz ar to, lai personas pārvaldībā esošie elektroniskie paraksti, kas radīti ar kvalificētām elektroniskā paraksta radīšanas ierīcēm, būtu ar vienādu juridisko spēku, kā elektroniskie paraksti, kas radīti ar kvalificētām elektroniskā paraksta radīšanas ierīcēm, kuru sertifikāti glabājas uzticamības pakalpojumu sniedzēja drošā iekārtā, nacionālā līmenī ir nepieciešams pagarināt termiņu, līdz kuram elektroniskais dokuments, kas parakstīts ar kvalificētu elektroniskā paraksta sertifikātu, ko Latvijā sertificēts uzticams sertifikācijas pakalpojumu sniedzējs izsniedzis parakstītājam, uzskatāms par pašrocīgi parakstītu EDL izpratnē.Projekta mērķis ir uz diviem gadiem pagarināt pārejas periodu, lai nodrošinātu elektroniskā dokumenta, kas parakstīts ar kvalificētu elektroniskā paraksta sertifikātu, kas glabājas pie Latvijā sertificēta sertifikācijas pakalpojumu sniedzēja drošā elektroniskā paraksta radīšanas līdzeklī (ierīcē), kas sertificēta atbilstoši Eiropas Parlamenta un Padomes 1999.gada 13.decembra Direktīvas 1999/93/EK par Kopienas elektronisko parakstu sistēmu (turpmāk - Direktīva 1999/93/EK), un ko Latvijā sertificēts uzticams sertifikācijas pakalpojumu sniedzējs izsniedzis parakstītājam (turpmāk – Latvijas sertifikāts), pielīdzināšanu pašrocīgi parakstītam no 2018.gada 1.jūlija līdz 2020.gada 30.jūnijam. Ja grozījumus EDL netiks izdarīts, tad pēc EDL pārejas noteikumu 6.punktā noteiktā termiņa (2018. gada 30. jūnijs) elektroniskais dokuments, kas parakstīts ar Latvijas sertifikātu, vairs netiks atzīts par pašrocīgi parakstītu EDL izpratnē. Kopsakarā ar EDL 3. pantu un Dokumentu juridiskā spēka likuma 5. pantu tas nozīmē, ka ar Latvijas sertifikāta elektronisko parakstu parakstītam elektroniskajam dokumentam netiks nodrošināts juridiskais spēks. EK ir izveidota darba grupa, kura ir atbildīga par standartu pieņemšanu: <https://standards.cen.eu/dyn/www/f?p=204:22:0::::FSP_ORG_ID,FSP_LANG_ID:478566,25&cs=16448244FB7AC1BDE2E621EACB21E71E2>. Šobrīd tiek prognozēts, ka tuvāko divu gadu laikā attiecīgie EK īstenošanas akti par kvalificētu elektroniskā paraksta radīšanas ierīču standartu identifikācijas numuriem tiks pieņemti un ieviesti.Papildus jāmin, ka atbilstoši eIDAS regulas 51.panta 1.punktam drošas paraksta radīšanas ierīces, kuru atbilstība noteikta saskaņā ar Direktīvas 1999/93/EK 3.panta 4.punktu, uzskata par kvalificētām elektroniskā paraksta radīšanas ierīcēm saskaņā ar šo regulu, tostarp tas attiecināms arī uz VAS “Latvijas Valsts radio un televīzijas centrs” (turpmāk – LVRTC) kvalificētiem elektroniskajiem parakstiem, kas ir atbilstoši prasībām akreditēts kā kvalificēts uzticamības pakalpojumu sniedzējs, un nodrošina kvalificētu elektronisko parakstu pārvaldību, izmantojot drošas paraksta radīšanas ierīces, kuru atbilstība noteikta saskaņā ar Direktīvas 1999/93/EK 3.panta 4.punktu un kuras ir iekļautas ES sertificēto iekārtu sarakstā. Ņemot vērā minēto, šādas izmantotās paraksta radīšanas ierīces ir uzskatāmas par kvalificētām elektroniskā paraksta radīšanas ierīcēm un ar tām radītie paraksti – par kvalificētiem elektroniskajiem parakstiem, kas ir izmantojami līdz eIDAS regulas 29.panta 2.punktā noteikto īstenošanas aktu pieņemšanai un standartu ieviešanai. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Uzticamības (sertifikācijas) pakalpojumu sniedzēji.Saskaņā ar Digitālās drošības uzraudzības komitejas uzturēto uzticamības sarakstu, Latvijā šobrīd vienīgaisakreditētaisuzticamu sertifikācijas pakalpojumu sniedzējs ir LVRTC, kas atbalsta grozījumu EDL pārejas noteikumu 6.punktā, lai nodrošinātu pašlaik noteiktā pārejas perioda nepārtrauktību (LVRTC 2018. gada 9. marta vēstule Nr.30.04-01/15/00/500).Uzticamības (sertifikācijas) pakalpojumu lietotāji - jebkura fiziska persona, kas izmanto Latvijas sertifikātu. Uz 2018. gada 21. martu ir reģistrēti 46349 lietotāji, kuriem izsniegti Latvijas sertifikāti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Projekts neskar personas apliecību (eID karšu) turētājus un neattiecas uz personas apliecībās ietvertajiem elektroniskā paraksta sertifikātiem, saskaņā ar kuriem elektroniskais dokuments, kas ir parakstīts ar personas apliecībā ietvertu kvalificētu sertifikātu, jau pašlaik tiek un arī turpmāk tiks atzīts par pašrocīgi parakstītu elektronisko dokumentu. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pamatojoties uz Ministru kabineta 2009. gada 25. augusta noteikumu Nr.970 ’’Sabiedrības līdzdalības kārtība attīstības plānošanas procesā’’ 5.punktu, sabiedrības līdzdalība projekta izstrādē nav nepieciešama, jo projekts pēc būtības nemaina esošo regulējumu un neparedz ieviest jaunas politiskās iniciatīvas. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija;Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav. |

Vides aizsardzības un

reģionālās attīstības ministrs Kaspars Gerhards

Igaune 66016780

ingrida.igaune@varam.gov.lv

v\_sk. = 1046